Predkladacia správa

      Uznesením vlády č. 1051 z 10. novembra 2004 k Správe o plnení aktualizovaného nového projektu výstavby diaľnic a rýchlostných ciest  bolo uložené ministrovi dopravy, pôšt a telekomunikácií predložiť na rokovanie vlády „Správu o plnení programu výstavby diaľnic a rýchlostných ciest“ do 30.júna 2005. 
     
      Materiál obsahuje vyhodnotenie plnenia harmonogramu začatia a odovzdania stavieb do užívania za obdobie  september 2004 až máj 2005. Situácia v zabezpečení začatia stavieb v plánovaných termínoch je výrazne ovplyvnená zložitosťou majetkovoprávneho vyrovnania pozemkov, čo vedie k odsunu termínu začatia niektorých stavieb. Situácia v zabezpečení ukončenia stavieb je priaznivejšia. 
      
      V plnení ostatných úloh vyplývajúcich z Aktualizácie nového projektu výstavby diaľnic a rýchlostných ciest ako sú – príprava použitia systému PPP, požadované rozdelenie výdavkov na diaľničný ťah D1 a rýchlostné cesty R1, R2 v pomere 60 : 25 : 15 obsahuje materiál krátke vecné hodnotenie. V špecifikácii zdrojov na financovanie prípravy a výstavby poukazuje na určité riziko v obstarávaní úverov bez štátnej záruky.
 
     Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie  bola vypracovaná súborne v rámci Správy o plnení  nového projektu výstavby diaľnic a rýchlostných ciest schválenej vládou uznesením č. 1051/2004 a preto sa znovu neprikladá.     
   
Materiál bol prerokovaný v poradných orgánoch vlády a to:
•	v Rade hospodárskeho  a sociálneho partnerstva  dňa 15.8.2005
•	v Porade ekonomických ministrov dňa 3.10.2005

    Materiál po prerokovaní vládou nemá byť predložený inému orgánu.